SA ambassadeur in Nederland ‘moet herroep word’Suid-Afrika se ambassadeur in Nederland, Bruce Koloane. (Foto: Itumeleng English/ANA) Die Ahmed Kathrada-stigting het ŉ beroep op Naledi Pandor, minister van internasionale verhoudinge en samewerking, gedoen om Suid-Afrika se ambassadeur in Nederland, Bruce Koloane, te herroep. Dit kom nadat Koloane vroeër die week voor die Zondo-kommissie van ondersoek na staatskaping getuig het. Koloane het erken hy het die name van voormalige pres. Jacob Zuma en twee kabinetsministers gebruik om toestemming te bewerkstellig dat die Gupta-familie se trougaste in 2013 by die Waterkloof-lugmagbasis kon land. “Nadat sy ‘geheue verfris is’, het ambassadeur Koloane aangedui dat hy, toe hy die hoof van staatsprotokol was, die president se naam gebruik het om die ongemagtigde landing van trougaste by die Waterkloof-lugmagbasis te bewerkstellig,” het Neeshan Balton, uitvoerende hoof van die Kathrada-stigting gesê. “Dit is duidelik dat sy etiese en morele vermoë om ons land as diplomaat te verteenwoordig onder verdenking is. Ons is van mening dat hy uit hierdie pos herroep moet word en aan die nodige stappe onderwerp moet word waardeur hy permanent afgedank moet word. “Ons kan nie iemand wat erken dat hy lieg, en wat skynbaar nie skaam is om opdragte uit te voer van persone wat staatskaping in Suid-Afrika verpersoonlik, as verteenwoordiger van die land hê nie,” het hy gesê. Balton het gesê hy sou dink dat die ambassadeur se spyt oor die Waterkloof-skandaal hom daartoe sou lei om meer agterdogtig te wees oor sy interaksie met die Gupta-familie. “Die #GuptaLeaks skets egter ŉ ander prentjie, met bewerings van voortgesette interaksie met die familie, insluitend om te reël dat vriende by hul Limpopo-gastehuis bly, en om die Guptas te help om kontak te maak met Nederlandse besighede. Aspekte van hierdie bewerings is voor die kommissie deur [Koloane] bevestig.” Balton sê dit is verstommend dat Koloane in die eerste plek as ambassadeur aangestel is. Hy is deur Zuma aangestel. “Ons moet die vraag vra of hierdie ‘sagte straf’ dalk eerder sy beloning was dat hy ingestem het om die sondebok te wees vir die ongemagtigde landing by ŉ nasionale sleutelpunt,” het Balton gesê. “Dit is nogal verbasend dat die president iemand wat sy naam en die name van kabinetsministers misbruik het, sal ontplooi in ŉ senior diplomatieke pos. Dit laat ŉ mens regtig bevraagteken of al die feite rakende die Waterkloof-sage aan die publiek vertel word.” Balton het bygevoeg dat Virendra Gupta, die destydse ambassadeur vir Indië wat glo vir Koloane gebel het om die landing te versoek, geroep moet word om voor die Zondo-kommissie te verskyn. “Hy moet antwoord oor sy rol in die sage. Die nodige gesprekke moet ook met die Indiese regering gevoer word sodat hulle sy gedrag ondersoek en gepaste stappe teen hom doen,” het hy gesê.